7Enere ha ke tswela kgorong ya motse, ke ne ke bea setulo sa ka lebaleng la yona; 8ha ke atamela, ba batjha ba ne ba ntshuthela, ba hodileng ba ne ba raoha, ba ema; 9mahosana a ne a lesa ho bua, a bea matsoho melomong ya wona; 10lentswe la baeletsi le ne le kgutsa, leleme la bona le ne le kgomarela mahalapa a bona; 11tsebe e neng e nkutlwa, e ne e re ke lehlohonolo; leihlo le neng le mpona, le ne le nthorisa. 12Ke hobane ke ne ke lwela mosenyehi, ha a kopa thuso, le kgutsana e hlokileng mothusi; 13ke ne ke hlohonolofatswa ke ya neng a le lekgatheng la ho timela, ka kenya thabo pelong ya mosadi wa mohlolohadi; 14ke ne ke ikapesa ka ho loka, mme ho ne ho nkwahela; toka e ne e le kobo ya ka le moqhaka wa ka; 15ke ne ke le mahlo a sefofu; maoto a sehlotsa e ne e le nna; 16ke ne ke le ntata mofutsana, ke ne ke botsisisa taba ya motho leha ke sa mo tsebe; 17ke ne ke roba meno a ya bolotsana, ke ne ke hlwibila thusolelo menong a hae. 18Ke ne ke lekanya, ke re: Ke tla shwa ditaong tsa ka, ke tla atisa matsatsi a ka jwaloka lehlabathe; 19motso wa ka o tla namela pela metsi, phoka e hlole bosiu makaleng a ka; 20kganya ya ka e tla ntjhafala kamehla, seqha sa ka se matlafale letsohong la ka.